Document ID: 32010D0197

A TANÁCS 2010/197/KKBP HATÁROZATA
(2010. március 31.)
az Európai Uniónak a szomáliai biztonsági erők kiképzéséhez hozzájáruló katonai missziójáról (EUTM Szomália)
AZ EURÓPAI UNIÓ TANÁCSA,
tekintettel az Európai Unióról szóló szerződésre, és különösen annak 28. cikkére, valamint 43. cikkének (2) bekezdésére,
tekintettel az Európai Uniónak a szomáliai biztonsági erők kiképzéséhez hozzájáruló katonai missziójáról szóló, 2010. február 15-i 2010/96/KKBP tanácsi határozatra (1), és különösen annak 4. cikkére,
tekintettel az Unió külügyi és biztonságpolitikai főképviselőjének javaslatára,
mivel:
(1)
Az ENSZ Biztonsági Tanácsa a szomáliai helyzetről szóló, 2009. május 26-án elfogadott 1872 (2009) sz. határozatában hangsúlyozta, hogy elengedhetetlen a szomáliai biztonsági erők újjászervezése, kiképzése, felszerelése és fenntartása, és arra ösztönözte a tagállamokat, a regionális és nemzetközi szervezeteket, hogy ajánljanak fel technikai segítséget a szomáliai biztonsági erők kiképzéséhez és felszereléséhez. Az ENSZ BT a 2009. november 30-án elfogadott 1897 (2009) sz. határozatában emlékeztetett korábbi határozataira, és újólag megerősítette, hogy tiszteletben tartja Szomália szuverenitását, területi integritását, politikai függetlenségét és egységét.
(2)
Az ugandai védelmi miniszter 2010. január 5-i levelében üdvözölte az Uniónak a szomáliai biztonsági ágazatot támogató tervezett misszióját, és felkérte az Uniót, hogy legalább egy éven keresztül vegyen részt a szomáliai biztonsági erők ugandai kiképzésében.
(3)
Az Európai Unióról szóló szerződéshez és az Európai Unió működéséről szóló szerződéshez csatolt, Dánia helyzetéről szóló jegyzőkönyv 5. cikkével összhangban Dánia nem vesz részt az Unió védelmi vonatkozású határozatainak és intézkedéseinek kidolgozásában és végrehajtásában. Dánia ezért nem vesz részt e misszió finanszírozásában,
ELFOGADTA EZT A HATÁROZATOT:
1. cikk
A Tanács jóváhagyja a szomáliai biztonsági erők kiképzéséhez hozzájáruló uniós katonai misszió (a továbbiakban: EUTM Szomália) tervét.
2. cikk
Az EUTM Szomália 2010. április 7-én indul el.
3. cikk
Az EUTM Szomália uniós misszió parancsnoka azonnali hatállyal felhatalmazást kap a fegyveres erők telepítésének elvégzését és a misszió végrehajtásának megkezdését elrendelő mozgósítási parancs (ACTORD) kiadására.
4. cikk
Ez a határozat az elfogadásának napján lép hatályba.
Kelt Brüsszelben, 2010. március 31-én.

Labels: 5
10
9
18
15